b'\n_START_ARTICLE_\nKvalifikation til VM i fodbold 1950\n_START_SECTION_\nAfbud til slutrunden\n_START_PARAGRAPH_\nIndien trak sig efter kvalifikationen, fordi FIFA ikke ville tillade holdet at spille med bare f\xc3\xb8dder ved slutrunden. Og FIFA besluttede, at der ikke blev inviteret et reservehold i stedet._NEWLINE_Skotland kvalificerede sig til slutrunden som nr. 2 i gruppe 1 (British Home Championship), men skotterne afslog at rejse til Brasilien, da de havde besluttet kun at deltage i VM, hvis de blev britiske mestre. Frankrig, der ikke havde kvalificeret sig, blev tilbudt Skotlands plads, og accepterede i f\xc3\xb8rste omgang. Men en m\xc3\xa5ned senere ombestemte de sig med den begrundelse, at der var for langt mellem slutrundens spillesteder._NEWLINE_Tyrkiet, der havde vundet over Syrien i kvalifikationen, blev det tredje land til at tr\xc3\xa6kke sig. Portugal blev tilbudt den ledige plads, men afslog. Dermed blev slutrunden, der var planlagt til 16 hold, gennemf\xc3\xb8rt med kun 13 hold.'